Kameelperd wat ma, seun trap het onlangs gekalfDr. Sam en Katy Williams saam met hul seun Finn. Foto: Verskaf Die ma en seun wat Maandag naby Hoedspruit in Limpopo deur ŉ kameelperd vertrap is, is albei steeds in ŉ kritieke maar stabiele toestand. Dr. Katy Williams (35) en haar driejarige seun Finn is deur ŉ kameelperdkoei aangeval in die Blyde Wildlife Estate sowat 15 km buite Hoedspruit. Marina Botha, die gesin se prokureur, het gesê dr. Sam Williams (36) het gaan draf en omstreeks 18:00 by sy terugkeer op die toneel sowat 150 m van die gesin se huis afgekom waar die kameelperd steeds besig was om sy vrou en seuntjie aan te val. Finn wag gewoonlik op dié plek vir sy pa om terug te keer wanneer hy gaan draf. Williams kon daarin slaag om die kameelperd te verjaag en Katy en Finn is op die toneel deur Hoedspruit Medical Rescue en dr. Victor Loftie-Eaton, ŉ mediese dokter van Hoedspruit, behandel. Dr. Sam en Katy Williams saam met hul seun Finn. Foto: Verskaf Katy en Finn is hierna na ŉ nabygeleë vliegveld gehaas waar die mediese span onverpoosd gewerk het om ma en seun te stabiliseer. Finn is eerste met ŉ ER24-helikopter na die Busamed Modderfontein-hospitaal geneem gevolg deur sy ma in ŉ tweede helikopter. Finn is Dinsdag in die vroeë oggendure geopereer om die drukking op sy brein te verlig weens die beserings wat hy opgedoen het. “Ma en seun is stabiel maar steeds in ŉ kritieke toestand. Dr. Williams het sy dankbaarheid uitgespreek tenoor al die mediese personeel, ER24, medici by Busamed, die bestuur en inwoners van die Blyde Wildlife Estate sowel as die gemeenskap van Hoedspruit vir hul bystand en ondersteuning in die moeilike tyd vir hom en sy familie,” het Botha gesê. Dr. Sam en Katy Williams saam met hul seun Finn. Foto: Verskaf Riaan Celliers, bestuurder van die Blyde Wildlife Estate, het die voorval bevestig en gesê die kameelperdkoei het onlangs ŉ kalf gehad. “Ons is almal geskok oor hierdie baie hartseer voorval en ons verseker die gesin dat hulle in ons gebede is.” Celliers het bevestig die kameelperdkoei het ŉ twee maande oue kalf en dat dit waarskynlik haar gedrag beïnvloed het. Williams en sy vrou is albei wetenskaplikes en het doktorsgrade in natuurwetenskappe. Williams is ŉ Britse burger en sy vrou ŉ Amerikaanse burger. Volgens Williams verstaan hulle die natuur en beskou hy die voorval met die inligting wat hy tans het as bloot ŉ ongelukkige voorval van Moeder Natuur wat die kameelperdkoei laat dink het sy vrou en seun hou ŉ bedreiging vir haar kalf in. Die gesin het die publiek en media gevra om hul privaatheid in dié moeilike tyd te respekteer.